લગ્નોમાં લાખોના ધુમાડાની ઘટનાઓ વચ્ચે ગાજિયાબાદ જિલ્લાનું અટૌર નામનું નાનકડું ગામ એક પ્રેરણા બન્યું છે. અહીં રાત્રે લગ્નમાં થતી વીજળીના વ્યયને બચાવવા દિવસે જ લગ્ન કરવાની પરંપરા છે. આ પરંપરા છેલ્લા બે દાયકાથી ચાલી રહી છે. ગામના લોકો રાત્રીના લગ્નમાં થતા લાઈટીંગ અને સજાવટને નકામો ખર્ચ માને છે. ગામના લોકોએ સર્વસંમતિથી લગ્નો સવારે ૧૦ વાગ્યાથી સાંજ ઢળતાં સુધી જ કરવાનું ફરજિયાત કર્યું. ગામના તેજપાલ નામના વડીલ કહે છે કે ૨૦ વર્ષ અગાઉ અહીં લગ્નો રાત્રે થતાં હતાં, પરંતુ વીજળી ન હોવાને કારણે જનરેટર પાછળ મોટો ખર્ચ થતો, ઉપરથી બહારથી આવેલી જાનને રાત્રે સાચવવી, દારૂ પીને ધમાલ કરતા જાનૈયાઓ જેવી મુસીબતોથી છુટકારો મેળવવા અમે લગ્ન માત્ર દિવસમાં જ કરવાનો નિયમ બનાવ્યો છે.